Årsberetning 2026

I stedet for en slavisk gennemgang af vores arbejde i dette år, vil jeg i stedet lave Vigtige nedslag:


Bygningskultur i Darum: Vi afholdt borgermøde med information og gåtur sidste år omkring bygningskultur i Darum. Der var et fint fremmøde til en informativ aften. Vi holdt møde med en fra forvaltningen i november, for at komme videre med hvordan vi kan formidle information til alle i Darum, som er interesserede i at bygge om – hvordan gør man det ud fra bygningens kulturhistorie?  Han lovede at finde en medarbejder vi kunne arbejde sammen med om dette, en som ville hjælpe os. Desværre er han aldrig vendt tilbage. – adspurgt har han for travlt.  Øv
Vi har ikke givet helt op endnu, så lad os se…………

Seniorboliger: lad os tage dem, da det er lidt i samme genre…..
Vi havde et rigtigt godt forløb med Landdistrikternes Fællesråd om det, de kalder Grøn Boligrotation. Der var borgermøde og rigtigt mange interesserede i at flytte i Seniorbofællesskab. Vi dannede en arbejdsgruppe. Esbjerg kommune bevilgede kommunegaranti til Bovia (dem der har bygget i lejeboliger i Skråtoften), så de også kan bygge seniorbofællesskab i Darum. Desværre var der meget modstand blandt beboerne i Skråtoften mod flere lejeboliger. Esbjerg kommune, Bovia og lokalrådet valgte desværre at lade være med at bygge boligerne der. Det lå ellers lige til højrebenet, da byggegrundene er ejet af Esbjerg kommune. I stedet skulle kommunen nu ud at købe byggegrunde et andet sted. I skrivende stund er det endnu ikke lykkedes forvaltningen at finde jord, forhandle med ejer og få købt jord hertil. Der er nu gået et år med det. Dertil kommer lokalplansændring, byggetilladelse og hvad der ellers kan komme.
Lokalrådet har været i kontakt med en arkitekt, som har tegnet et fint seniorbofællesskab, men det er desværre ikke muligt at finde investorer til det projekt. Vi har leget med tanken om det var muligt at finde investorer, hvis folk køber deres seniorbolig inden den bliver bygget – men vi fornemmer også at de fleste gerne vil bo til leje. Så desværre ligger det også stille lige nu.
Sidste nyt er dog at Bjarne Lanng fra Esbjerg Kommune udtaler følgende:
”Jeg har været i dialog med Lau Nielsen, og der arbejdes derfor med et projekt på Håndværksvej / Nørrebyvej. Aktuelt er igangsat en intern proces i kommunen i forhold til at afklare de forskellige bindinger som kan påvirke projektet og den konkrete udformning, der er kontakt til Bovia og vi har også en medarbejder klar til at arbejde med evt. jordkøb.
 
Det korte af det lange er, at projektet er i proces, og jeg håber, at det indholdsmæssigt kan være afklaret inden jul. Herefter kommer der en politisk proces, høringer og lokalplanarbejde. Denne del tager normalt 6-9 mdr.”  

Biohaven i Darum
Noget der til gengæld skyder frem er Biohaven i Darum – eller Kvindeegsprojektet som nogen kalder det. I hvert fald er det projektet nede ved Kvindeegen. Vi vil gerne holde indvielse, men det er ikke helt færdigt endnu. Det har også været en lang proces, men det bliver så godt. Vi håber at folk vil lade sig inspirere i forhold til biodiversitet i egen have, at folk vil holde en pause på bænken og nyde området, at Børnebyen vil bruge området til undervisning mm.

Flexrute
Endnu et punkt der er positivt.  Da vi mistede en hel del afgange på vores 8 C – bus Ribe-Darum-Esbjerg, var der udover lokalrådet, heldigvis en del andre der protesterede markant. Det fik den konsekvens at Esbjerg Kommune lavede en forsøgsordning 2 steder i kommunen. Vi må have råbt højest :) Det er i Vejrup og her i Darum. 
Forsøget løber i 2 år og går i sin enkelthed ud på at man kan ringe efter en bus eller bil, som så henter en ved en af de 3 busstoppesteder i Darum. Man kan så blive kørt til Tjæreborg eller busstationen i Esbjerg. Eller retur. Prisen er som en busbillet. Og for de unge, der har et buskort til studie, er det gratis. Whats not to like. 
Desværre har vi indtryk af at kun få bruger det.
Og det vil jo betyde, at når det bliver evalueret om 2 år, så vil det vise at interessen er for lille og vi vil miste det igen………. Måske.
Hvis interessen er stor, kan vi modsat arbejde for at det også kan komme til at gælde for Darum til Ribe.

Borgerne Bestemmer
Er et nyt tiltag til lokalsamfund. Vi har valgt som lokalråd at tage teten i det her i Darum. Vi tænkte at det vil være så godt at alle her i Darum kan lave et projekt og få penge til det. Derfor har vi søgt og fået de 50.000 kr, som er i spil, til projekter her i Darum. Der har været en proces med ansøgninger. Fristen er netop udløbet og der er heldigvis kommet ansøgninger for over de omkring 45.000 kr, som vi kan uddele. Der skal være plads til halleje, kaffe mm inde i de 50.000 kr.
Som det indikerer, så er det Borgerne der bestemmer, hvilke projekter der skal have penge. Og den afstemning sker på et borgermøde d. 12. november kl. 19.00. Vi starter lige med Fællesspisning inden for hyggens skyld. Selvbetalt. Hvis man har lyst til Fællesspisning, men ikke afstemning, så kan man jo naturligvis også det.

Fremtidens pasning i Darum
Dækker over et samarbejde mellem Darum Børneby, Darums dagplejere og Darum Lokalråd. Vi var 5 i gruppen, som på alles vegne arbejdede med dette. Det hele opstod, da der for snart et år siden var en akut mangel på dagplejere i Darum. Der er i det hele taget mangel på dagplejere i hele landet. Og har været det i flere år, men nu er det så også nået til Darum, desværre. Vi er alle enige om, at det vi allerhelst vil, er at der bliver ansat nok dagplejere her i Darum. Problemet er bare, at der ikke længere er nok, der ønsker at være dagplejer. Undervejs i vores arbejde blev der dog heldigvis ansat en dagplejer, og der kom en privat dagplejer også. Men det er stadig sårbart og stadig i underkanten af vores behov, hvis alle skal passes i Darum. 
Vores forsøg med at de 2½ årige kan komme i børnehave, når der mangler dagplejepladser bliver ikke benyttet af nok. Og nu er flere børn i pasning udenfor Darum. Vi frygter at de ikke kommer tilbage, når de skal i børnehave og skole. Derfor valgte vi at arbejde videre med en fremtidssikring af pasningen i Darum. Vi lavede et skriv der forklarede problematikken og et forslag til løsning heraf. Vi snakkede med vores lokale politiker, fik forslaget til behandling i Skole-udvalget, som heldigvis synes at det var spændende. Derefter blev det sendt til Budgetforhandlingerne her i september som eksternt forslag. OG det blev godkendt i Budgetforliget, som et projekt, der skal arbejdes videre med i forvaltningen. Det er virkelig en stor sejr for os.
Vi glæder os til det fremtidige arbejde hermed.
Det sidste nye er at Forvaltningen har fordelt opgaverne og snarest vil indkalde ledelsen og repræsentanter fra Darum Børnebys bestyrelse til et indledende møde, hvor det videre arbejde skal rammesættes.
Og dermed går arbejdet med visionen om Darum Børnehus videre.
Vi er rigtig glade for, at vores idé er blevet taget godt imod, og vi glæder os til at følge det videre arbejde.


De 6 ting er de største ting, vi har arbejdet med i år. Så der er lidt langsommelighed, gode sejre undervejs.

Darum er den gode historie i Esbjerg Kommune. De har ligesom en forventning om at når vi kommer med et nyt projekt, så er det spændende og visionært.

Vi kan også sige at vi har haft nogle bump på vejen. Eller i hvert fald på 
Gl. Darumvej.  Her fik vi tilbudt et bump mellem Feilbergvej og Sønderbyvej – vi havde jo ønsket noget i forbindelse med Købmandsbutikken. Det sagde vi så ja til. Og så havde de penge i overskud ------------- tro det eller ej,-------det blev ikke så dyrt som de regnede med, så vi kunne få et bump mere ved Kirkestien. Det takkede vi ja til, under forudsætning af, at det var et støjsvagt 50 km bump.
Så det fik vi også.

Nationalpark Vadehavet
Vi er stadig Partner med Nationalpark Vadehavet. 
Nu skal vi søge om fornyelse af Partnerskabet hvert andet år. Det har vi gjort i foråret og er blevet godkendt til stadig at være Partner. 
Vi har sammen med Sneum-Tjæreborg Lokalråd en repræsentant i Nationalparkrådet. Hvert sogn for 4 år af gangen, på skift. Lige nu er det Kurt Aakjær fra Sneum-Tjæreborg der repræsenterer Sneum-Marsken for os. Der skal vælges en ny om ca. et år. Fra Darum og i 4 år.

Vi har ikke så mange aktive arbejdsgrupper som tidligere. Men dem vi har, laver et godt stykke arbejde. 
Der er hjemmesidengruppen, der driver darum.dk, facebookgruppen der driver Darum byen bag diget, der er Velkomstgruppen der modtager alle de nye tilflyttere til Darum og der er Biohaven i Darum, der arbejder med det store projekt ved Kvindeegen.
Derudover har vi Stigruppen, som holder pause. 
Vi har Seniorbofællesskabsgruppen, som er rendt ind i mange forhalinger og forhindringer.

Herudover laver vi al den daglige drift i et lokalråd.





Helle Ertmann
Formand for Darum Lokalråd
lokalraad@darum.dk | T: 28 34 94 35

